ఎగిసిన 'టోకు' ద్రవ్యోల్బణం
-  ఏప్రిల్‌లో పెరిగిన ధరలు
 న్యూఢిల్లీ: దేశంలో ధరలు క్రమంగా పెరుగుతూ వస్తున్నాయి. ప్రధానంగా అహార, తయారీ ఉత్పత్తుల ధరలు పెరగడంతో ఈ ఏడాది ఏప్రిల్‌లో టోకు ధరల సూచీ (డబ్ల్యూపీఐ) ఆధారిత ద్రవ్యోల్బణం 17 మాసాల తర్వాత తొలిసారిగా పెరిగింది. ఏప్రిల్‌ నెల టోకు ధరల ద్రవ్యోల్బణం గతేడాది ఇదే మాసంతో పోలిస్తే 0.34 శాతం పెరిగిందని సోమవారం కేంద్ర గణంకాల శాఖ ఒక నివేదికలో వెల్లడించింది. ఈ ఏడాది మార్చి మాసంలో టోకు ద్రవ్యోల్బణం సూచీ -0.8 శాతంగా నమోదయ్యింది. ప్రధానంగా కూరగాయలు, పప్పుల ధరలు ఏప్రిల్‌ మాసం ద్రవ్యోల్బణానికి ఆజ్యం పోశాయి. కాగా జనవరిలో చోటు చేసుకున్న ద్రవ్యోల్బణ సూచీ మైనస్‌ 0.90 శాతం నుంచి -1.07 శాతంగా సవరించింది. గత ఏప్రిల్‌ మాసంలో అహార ద్రవ్యోల్బణం సూచీ 4.23 శాతానికి ఎగిసింది. మార్చిలో ఇది 3.73 శాతంగా చోటు చేసుకుంది. కూరగాయల ధరలు 2.21 శాతానికి పెరిగాయి. మార్చిలో ఇవి మైనస్‌ 2.26 శాతం కనిష్ట స్థాయి వద్ద నమోదయ్యాయి. ఏప్రిల్‌లో పప్పుల ధరలు 34.45 శాతం నుంచి 36.36 శాతానికి పెరిగాయి. సీజన్‌ కావడంతో ఉల్లి, పండ్ల ధరలు దిగివచ్చాయి. ఏప్రిల్‌లో ఉత్పత్తులు -18.18 శాతం, -2.38 శాతం చొప్పున నమోదయ్యాయి. తయారీ ఉత్పత్తుల ధరలు 0.71 శాతం ప్రియం అయ్యాయి. కాగా వంటనూనె ధరలు ఏప్రిల్‌ నెలలో 4.83శాతం దిగివచ్చాయి. గత వారం కేంద్ర గణంకాల శాఖ రిటైల్‌ ద్రవ్యోల్బణం సూచీని వెల్లడించింది. ఏప్రిల్‌లో రిటైల్‌ ద్రవ్యోల్బణం సూచీ (సీపీఐ) 5.39 శాతానికి చేరిందని తెలిపింది. మార్చిలో ఈ ద్రవ్యోల్బణం 4.83 శాతంగా నమోదయ్యింది. గత మాసంలో ఆహార ద్రవ్యోల్బణం 5.21 శాతం నుంచి 6.32 శాతానికి ఎగిసింది. రిటైల్‌ ద్రవ్యోల్బణానికి కూడా ఆహారోత్పత్తుల అధిక ధరలే ి ఆజ్యం పోశాయి.